เอกสารแนบ 5 รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท เอสซี แอสเสท คอร์ปอเรชั่น จำกัด (มหาชน)
ได้รับการแต่งตั้งตามมติคณะกรรมการบริษัท ประกอบด้วย กรรมการอิสระ 3 ท่าน
ซึ่งเป็นผู้ทรงคุณวุฒิด้านการเงิน การบัญชี วิศวกรรม และการบริหารจัดการ คือ นายคุโณดม
ธรรมาภรณ์พิลาศ เป็นประธานคณะกรรมการตรวจสอบ นายประเสริฐ สัมนาวงศ์ และ นายปรีชา
เศขรฤทธิ์ เป็นกรรมการตรวจสอบ โดยมีนางสาวพรรณี ธาราพัฒน์
ผู้อำนวยการอาวุโสสำนักตรวจสอบภายในของบริษัทเป็นเลขานุการคณะกรรมการตรวจสอบ

ในรอบปี 2556 คณะกรรมการตรวจสอบได้มีการประชุมรวมทั้งสิ้น 9 ครั้ง เป็นการประชุมวาระปกติ
8 ครั้ง และประชุมวาระพิเศษกับผู้สอบบัญชีรับอนุญาตโดยไม่มีฝ่ายบริหารเข้าร่วม 1 ครั้ง
และมีรายละเอียดการเข้าร่วมประชุมของกรรมการแต่ละท่าน ดังนี้

1. นายคุโณดม ธรรมาภรณ์พิลาศ เข้าร่วมประชุม 9 ครั้ง

2. นายประเสริฐ สัมนาวงศ์ เข้าร่วมประชุม 9 ครั้ง

3. นายปรีชา เศขรฤทธิ์ เข้าร่วมประชุม 9 ครั้ง

โดยคณะกรรมการตรวจสอบได้มีการหารือ และแลกเปลี่ยนความคิดเห็นกับผู้บริหาร
ผู้ตรวจสอบภายใน และผู้สอบบัญชีรับอนุญาตในเรื่องต่างๆ อันมีประเด็นและสาระสำคัญ ดังนี้

1.  สอบทานรายการทางการเงินในปี 2556 :
    คณะกรรมการตรวจสอบพิจารณางบการเงินรายไตรมาสและประจำปีของบริษัท เอสซี แอสเสท
    คอร์ปอเรชั่น จำกัด (มหาชน) และงบการเงินรวมของบริษัทและบริษัทย่อยประจำรายไตรมาส
    และประจำปี
    ซึ่งผ่านการสอบทานและตรวจสอบจากผู้สอบบัญชีรับอนุญาตแล้วว่าได้มีการจัดทำขึ้นตามมาตรฐานการบัญชีที่รับรองทั่วไป
    และมีการเปิดเผยข้อมูลในงบการเงินอย่างเพียงพอ
    รวมทั้งได้มีการเชิญผู้สอบบัญชีรับอนุญาตเข้าร่วมประชุมทุกครั้งเพื่อปรึกษาหารือถึงประเด็นที่พบระหว่างการตรวจสอบ
    ความเพียงพอในการเปิดเผยข้อมูลที่เป็นประโยชน์กับผู้ใช้งบการเงิน
    และข้อเสนอแนะของผู้สอบบัญชีรับอนุญาตในการจัดทำงบการเงิน
    ก่อนที่คณะกรรมการตรวจสอบจะให้ความเห็นชอบต่องบการเงิน
    และนำเสนอต่อคณะกรรมการบริษัทเพื่อพิจารณาอนุมัติ

2.  กำกับดูแลการควบคุมภายใน และการตรวจสอบภายใน :

    1.  คณะกรรมการตรวจสอบได้พิจารณาสอบทานแผนงานตรวจสอบประจำปี
        ซึ่งจัดทำขึ้นบนพื้นฐานของการประเมินระบบการควบคุมภายใน
        และตามความเสี่ยงของแต่ละระบบงานเพื่อให้แผนการตรวจสอบมีขอบเขตที่ครอบคลุมประเด็นที่มีความสำคัญอย่างครบถ้วน

    2.  คณะกรรมการตรวจสอบ ได้ติดตามผลการปฏิบัติงานของสำนักตรวจสอบภายใน
        พร้อมทั้งให้ข้อเสนอแนะด้านการควบคุมภายในเพื่อให้การปฏิบัติงานเป็นไปอย่างมีประสิทธิผล
        และมีการปฏิบัติตามข้อกำหนดและกฎหมายที่เกี่ยวข้องกับการดำเนินธุรกิจของบริษัทอย่างครบถ้วน

3.  สอบทานการบริหารความเสี่ยง :
    คณะกรรมการตรวจสอบได้สอบทานการมีระบบการบริหารความเสี่ยงที่เพียงพอ
    โดยได้รับทราบรายงานจากคณะกรรมการบริหารความเสี่ยงอย่างสม่ำเสมอ
    พร้อมทั้งให้ข้อเสนอแนะในการบริหารและจัดการความเสี่ยงอย่างเป็นระบบตามความเหมาะสม

4.  การพิจารณาคัดเลือกและเสนอแต่งตั้งผู้สอบบัญชีรับอนุญาต :
    คณะกรรมการตรวจสอบได้พิจารณาผลการปฏิบัติงานในปีที่ผ่านมาของผู้สอบบัญชีรับอนุญาต
    และขอเสนอแต่งตั้งผู้สอบบัญชีรับอนุญาตจากบริษัท สำนักงาน เอ เอ็ม ซี จำกัด
    เป็นผู้สอบบัญชีรับอนุญาตของบริษัท ประจำปี 2557 รวมทั้งเสนอค่าตอบแทนประจำปี 2557
    ต่อคณะกรรมการบริษัทเพื่อนำเสนอให้ที่ประชุมผู้ถือหุ้นพิจารณาอนุมัติในการแต่งตั้งผู้สอบบัญชีรับอนุญาตและกำหนดค่าตอบแทน

5.  สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และ/หรือกฎหมายที่เกี่ยวข้องกับบริษัท :
    คณะกรรมการตรวจสอบได้ติดตามและสอบทานการดำเนินกิจกรรมทางธุรกิจว่ามีการปฏิบัติตามกฎหมาย
    ระเบียบ และข้อบังคับ ของสำนักงาน คณะกรรมการกำกับหลักทรัพย์และตลาดหลักทรัพย์
    ตลาดหลักทรัพย์แห่งประเทศไทย และหน่วยงานราชการอื่นๆที่เกี่ยวข้อง

6.  สอบทานและให้ความเห็นต่อรายการที่เกี่ยวโยงกัน :
    คณะกรรมการตรวจสอบได้ติดตามและพิจารณาสอบทานการเปิดเผยข้อมูลรายการระหว่างกันของบริษัท
    กับบริษัทย่อย และบริษัทร่วม ซึ่งอาจมีความขัดแย้งทางผลประโยชน์ ผลการสอบทานพบว่า
    มีการเปิดเผยข้อมูลครบถ้วนเพียงพอ
    และเป็นไปตามข้อกำหนดของคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย

ตลอดปี 2556 คณะกรรมการตรวจสอบได้ปฏิบัติหน้าที่ด้วยความรอบคอบ อย่างเป็นอิสระตามขอบเขต
อำนาจหน้าที่ ความรับผิดชอบที่กำหนดไว้ในกฎบัตร ที่ได้รับมอบหมายจากคณะกรรมการบริษัท
และตามหลักการกำกับดูแลกิจการที่ดี คณะกรรมการตรวจสอบมีความเชื่อว่า
บริษัทมีการจัดทำรายงานทางการเงินเป็นไปตามหลักการบัญชีที่รับรองทั่วไป
มีระบบการควบคุมภายใน มีระบบบริหารความเสี่ยงที่เหมาะสม เพียงพอ
มีการปฏิบัติตามระเบียบและข้อกำหนดของทางราชการ
ตลอดจนการปฏิบัติตามข้อพึงปฏิบัติที่ดีของบริษัทจดทะเบียน
มีการปฏิบัติเกี่ยวกับรายการที่เกี่ยวโยงกันตามหลักเกณฑ์ของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์โดยครบถ้วน

นายคุโณดม ธรรมาภรณ์พิลาศ

ประธานคณะกรรมการตรวจสอบ

บริษัท เอสซี แอสเสท คอร์ปอเรชั่น จำกัด (มหาชน)

9 มกราคม 2557